**1.- Xedea.**

Epailetza-karrerarako oposizioak prestatzeko beka emateko lehiaketaren deialdia egitea eta hura arautzea.

**2.– Zenbatekoa.**

Bekak 12.000 euroko zenbatekoa izango du urtean. Ordainketa hil-hasieran sortuko da, hilean 1.000 euro. Tutoretza-lanaren kostua zenbateko horretan sartuta dago.

**3.– Iraupena.**

Bekak urtebete iraungo du, eta oposizioa gainditu artean luza liteke (lau urtez gehienez).

**4.– Betekizunak.**

Hauek dira beka jaso ahal izateko baldintzak:

a) Eskatzailea aurkezten den oposizioaren azken deialdian eskatzen diren betekizunak betetzea.

b) Euskara maila jasoa egiaztatzea.

c) Euskal Herrian erroldatuta egotea eta benetan bizitzea bertan.

d) Behar bezala justifikatutako behar ekonomikoa.

**5.– Merituen balorazioa.**

Onuradun izateko Fundazioak oro har baloratzeko moduko merezimendutzat hauek joko dira:

a) Zuzenbideko ikasketak euskaraz egin izana. % 15

b) Ikasketa-espedientea. % 25

c) Fundazioak izangaiaren egokitasuna haztatzeko hari egiten dion elkarrizketa pertsonalaren emaitza. % 60

**6.- Eskabideak eta dokumentuak aurkeztea.**

1.– Eskabideak aurkezteko epea 2025 ko maiatzaren 25ean ahituko da.

2.– Eskabideak Fundazioaren helbide elektronikora bidali beharko dira: info@otxoadebarandika.eus

3.– Elkarrizketa pertsonalak 2025 ko ekaina eta uztailaren bitartean egingo dira. (aurrerago zehaztuko da)

4.– Dokumentu hauek aurkeztu beharko dituzte eskatzaileek:

* NANaren fotokopia
* Benetan Euskal Herrian bizi dela egiaztatzen duen udal-ziurtagiria.
* Izangaiaren aukera profesionala eta oposizioa prestatzeko interesaren nondik-norakoak azaltzen dituen Memoria bat.
* Eskatzailea mendekoa duten lagunen egoera ekonomikoaren fede ematen duten dokumentuak. Horretarako, aurreko ekitaldiko errentaren aitorpenaren fotokopia aurkeztu beharko da.
* Ikasketa-espedientea.

**7.– Eskabideak dakartzan akatsak zuzentzea.**

Fundazioak, eskatzaileek aurkezten dituzten dokumentuak aztertuta, ikusten badu osatugabea dela, hamar eguneko epea emango die gehienez ere hautemandako akatsak zuzentzeko. Epea ahituta ez baldin badira akatsak zuzendu, eskabidea bertan behera utzitzat joko da.

**8.– Laguntzen onuradunak hautatzea.**

1.– Izangaien hautaketa xedatutako baremoei jarraikiz egingo da, Fundazioak eskatzaileek egiaztatutako merezimenduak baloratzeko onesten duen moduan.

2.– Hautatzen duen izangaiaz gain, Fundazioak bigarren lagun bat ere proposatuko du, merezimenduen arabera haren atzetik puntu gehien lortutakoa hain zuzen ere, hura onuraduna izateari uztea lekarkeen kasuetan –alegia, amaitzea, ukoa, ez-betetzea, bat-batean piztutako ezintasuna edo besteren bat– hura ordezteko.

3.– Deialdi honetan ematen diren beketatik baten bat hutsik geratuz gero, onartutakoen zerrendan hurrena datorrenari esleituko zaio.

**9.– Beka esleitzea.**

Hautaketa-prozesua amaituta, Fundazioak, hilabeteko epean gehienez ere, hautatutako izangaiarekin eta ordezkoarekin harremanetan jarriko da.

**10.– Bekak jasotzeko baldintzak.**

1.– Beka jasotzea ez da bateragarria izango gai honen parekotzat jo litekeen beste beka bat jasotzearekin edo gradu ondoko ikasketekin; halakoetan, bekak berekin dakartzan eskubide ekonomikoak jasotzea eten egingo da.

2.– Halaber etengo da jasotzea baldin eta onuradunak ikasten jarraitzea eragozten dion ezbehar edo gaixotasun larriren bat pairatzen badu.

**11.– Onuradunen segimendua.**

1.– Fundazioak onuradunen segimendua egingo du. Horretarako prestatzaileen txosten bat eskatuko du hilean behin, eta txosten horietan oinarrituta beka jasotzen jarraitzeko eskubidea galtzeari buruz erabaki liteke. Halakoetan, eskubidea galtzea eragiten duen gertaera gertatzen deneko unetik aurrera izango du indarra erabakiak.

2.– Prestatzaileei aldian behin eskatzen zaien txostena gorabehera, laguntzen onuradunek lortzen duten etekinari eragiten dion beste guztiaren berri ere emango diote Fundazioari.

I. ERANSKINA

1.- Eskatzailearen identifikazio-datuak:

Izena.: ............................................NAN.: …………………………….

Helbidea. : .....................................Telefonoa.: ……………………….

Herria. : ..........................................Lurralde historikoa.: ……………..

2.- Beka emateko betekizun guztiak betetzen ditudala aitortzen dut.

3.- Deialdiko arauak beteko ditudala eta eskatzen zaizkidan argibideak eta agiriak emango ditudala agintzen dut.

4.- Deialdian eskatutako agiriak erantsi ditut.

2025 ko ...........................................(r)en.......................................a